Drie skuldig aan moord op Matie-student | Maroela Media
Hannah Cornelius (Foto verskaf aan Maroela Media)
Regter Rosheni Allie het Vernon Witbooi, Geraldo Parsons en Eben van Niekerk elk skuldig bevind op twee aanklagte van ontvoering, twee aanklagte van roof met verswarende omstandighede, die moord op Cornelius en poging tot moord op Marsh.
Cornelius was 'n tweedejaar BA-student aan die universiteit en Marsh het teologie aan die universiteit studeer toe hulle Saterdagaand, 26 Mei 2017, in die dorp in die blou VW Golf, wat Hannah se 91-jarige ouma vir haar gegee het, gekaap en ontvoer is.
'n Vierde beskuldigde, Nashville Julius, is skuldig bevind op twee aanklagte van roof met verswarende omstandighede en twee aanklagte van ontvoering.
Witbooi, Parsons en Van Niekerk is ook skuldig bevind op aanklag dat hulle die Sondag, 27 Mei 2017, Ncumisa Qwina in Kraaifontein en Miemie October in Kuilsrivier beroof het.
Marsh het getuig hy en Hannah het die Saterdagaand saam met vriende by 'n koshuis van die Universiteit Stellenbosch gekuier. Hannah het later daarop aangedring dat sy hom huis toe bestuur na die woonstel waar hy bly. Hy het sy skaatsplank op die agterste sitplek van die VW Golf gesit en hulle het na sy woonstelblok se parkeergebied gery. Hulle het 'n rukkie lank in die motor sit en gesels toe iemand skielik met 'n skroewedraaier teen Hannah se ruit geklop het. Iemand het sy passasierdeur oopgemaak, hom met 'n mes gedreig en gesê: "Staan stil of sy gaan dood."
Die persoon het by die voorste passasierdeur van die motor ingeklim en Marsh na die agterste sitplek gedwing. Die persoon met die skroewedraaier het agter die stuurwiel ingeklim en Hannah gedwing om voor tussen die twee beskuldigdes te sit. Nog twee mense het daarna agter langs Marsh ingeklim.
Die mans het aangevoer hulle wil net by die huis uitkom en sal die motor teruggee. Hannah het hulle versoek om nie die motor te steel nie, omdat dit haar ouma s'n is. Die mans het in die rigting van die Helshoogtepas gery en toe op 'n grondpad stilgehou en Marsh gedwing om, sonder sy skoene, in die kattebak te klim.
Volgens Marsh het die beskuldigdes in 'n stadium stilgehou en vermoedelik tik gerook.
Hulle het weer vir 'n wyle rondgery en toe hulle stilhou, het twee mans Marsh aangesê om uit die kattebak te klim. Hulle het na 'n beboste gebied toe gestap en by 'n boom stilgehou waar daar bakstene gelê het. Hulle het vir hom gesê hy moet met sy kop op die bakstene gaan lê. Hy het gesien die twee mans het halwe bakstene in hul hande. Hy het sy oë toegemaak en gebid en daarna sy bewussyn verloor. Toe hy sy bewussyn herwin, was dit reeds lig buite. Hy het opgestaan en na die naaste huis toe gehardloop en oor die muur geklim om hulp te soek. Die inwoners het hom weggejaag, maar die polisie ontbied.
Hy is daarna na Kraaifontein-hospitaal geneem waar hy vir sy beserings behandel is en hy het aan 'n ondersoekbeampte verduidelik wat gebeur het.
Marsh is daarna na Tygerberg-hospitaal geneem. Sy arm was gebreek en hy het verskeie kopbeserings opgedoen. Hy is doof in sy linkeroor as gevolg van die beserings wat hy opgedoen het. Hy kon ook nie na die universiteit terugkeer om sy studies voort te sit nie, weens die trauma van die aanval.
Dr. Gororo van Tygerberg-hospitaal het in die hof getuig Marsh "kan dankbaar wees hy leef" weens die ernstige beserings wat hy opgedoen het.
Drie van die beskuldigdes het, nadat hulle Marsh vir dood agtergelaat het, Hannah naby die Reapers Paintball Range in Bottelaryweg verkrag. Hulle het haar daarna naby 'n bekende wynplaas in die gebied vermoor. Sy het twee meswonde in haar nek opgedoen en is met 'n klip of ander stomp voorwerp teen die kop geslaan.
Flippie Booysen, 'n plaasarbeider, was besig om pype reg te maak toe hy op Hannah se liggaam afgekom en die polisie ontbied het.
Die patoloog het tydens die saak getuig Hannah is die oggend van 27 Mei 2017 waarskynlik tussen 06:30 en 07:30 oorlede.
Witbooi en Parsons is op 27 Mei 2017 in hegtenis geneem. Van Niekerk en Julius is kort daarna in hegtenis geneem.
Tydens 'n identiteitsparade by Pollsmoor-gevangenis kon Marsh twee van die beskuldigdes uitken.
Eric Ntabazalila, woordvoerder van die nasionale vervolgingsgesag (NVG), het gesê die NVG verwelkom die uitspraak. Hy het die staatsaanklaer, adv. Lenro Badenhorst, sers. Marlon Appolis en ander lede van die SAPD Stellenbosch, DNS-kenners en ander getuienis bedank vir hul rol om 'n suksesvolle vervolging te verseker.
Die vonnisverrigtinge begin Donderdag.
"Badenhorst het aangedui dat hy 'n familielid van Hannah, prof. Cornelius, Hannah se pa en Cheslin se ma sal versoek om ter verswaring van vonnisoplegging te getuig. Die staat sal lewenslange tronkstraf versoek vir Witbooi, Parsons en Van Niekerk en 'n lang tronkstraf vir Julius," het Ntabazalila bygevoeg.
Lali van Zuydam (27), Hannah se niggie en 'n familiewoordvoerder, het vroeër in 'n huldeblyk gesê Hannah was die mees perfekte mens – slim, mooi, talentvol en jonk. "Haar hele lewe het voorgelê en toe word sy so wreed en onnodig van ons weggeruk. Ons familie staan mekaar by, maar niks kan die leemte vul nie."
Lees alle vorige berigte oor Hannah Cornelius op Maroela Media.
Motau voorspel 'beperkte sukses' om VBS-geld terug te kry
As daar ooit 'n saak was wat die doodstraf geregverdig het is dit hierdie saak.
Ek het nie woorde vir hierdie sinnelose daad nie. My hart is aan skerwe vir hierdie pragtige jong vrou en vir Cheshlin.
Ek het hierdie hofsaak elders gevolg terwyl dit aan die gang was. Dis walglik. Elke verkragting en moord van kinders en vrouens is walglik. Die satan is los, hy loop soos 'n brullende leeu. Here help ons asb.
Hulle gaan net erger word in die tronk. Aangaan met hulle delm misbruik en dagga rokery en dan gaan hulle by bendes aansluit in die tronk en wrede aksies van binne orkestreer. Baie jammer maar dis waar.